岳王墓
作者：韓信同
朝代：宋

paragraphs: 妖星隳地芒角赤，龍劍悲吼風蕭瑟。
中原王氣挽不回，將軍一死鴻毛擲。
秦家小兒真戲劇，播弄造化摇樞極。
指讎爲親忠且逆，隻手上遮天眼碧。
九重茫茫隔天日，無由下燭臣愚直。
臣愚萬死不足惜，國恥未湔猶憤激。
古墳埋冤血空瀝，西風年年土花蝕。
我恐精忠埋不得，白日英魂土中泣。
請將衰骨斵苔痕，獻作吾皇補天石。